Document ID: 31998R2520

KOMISSION ASETUS (EY) N:o 2520/98,
annettu 24 päivänä marraskuuta 1998,
komission asetuksen (EY) N:o 544/97 muuttamisesta ottamalla käyttöön Malesiasta tuotavaa valkosipulia koskeva alkuperäistodistus
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon hedelmä- ja vihannesalan yhteisestä markkinajärjestelystä 28 päivänä lokakuuta 1996 annetun neuvoston asetuksen (EY) N:o 2200/96 (1), sellaisena kuin se on muutettuna komission asetuksella (EY) N:o 2520/97 (2), ja erityisesti sen 31 artiklan 2 kohdan,
sekä katsoo, että
kolmansista maista tuotavaa valkosipulia koskevien tuontitodistusten soveltamisesta 12 päivänä heinäkuuta 1993 annetussa komission asetuksessa (ETY) N:o 1859/93 (3), sellaisena kuin se on muutettuna asetuksella (EY) N:o 1662/94 (4), asetetaan tuontitodistuksen esittäminen edellytykseksi kaikille valkosipulin vapaaseen liikkeeseen luovuttamiselle yhteisössä,
valvonnan parantamiseksi ja epätarkkoihin asiakirjoihin perustuvien kaupan vääristymien uhan välttämiseksi komission asetuksessa (ETY) N:o 544/97 (5) edellytetään ensinnäkin, että tietyistä kolmansista maista tulevan valkosipulin tuonnista esitetään alkuperätodistus, jonka kansalliset toimivaltaiset viranomaiset ovat antaneet tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä 2 päivänä heinäkuuta 1993 annetun komission asetuksen (ETY) N:o 2454/93 (6), sellaisena kuin se on viimeksi muutettuna asetuksella (EY) N:o 1677/98 (7), 56-62 artiklan mukaisesti, ja toiseksi, että näistä kolmansista maista peräisin oleva valkosipuli kuljetetaan suoraan yhteisöön,
Malesian viranomaiset ovat vahvistaneet, että Malesiassa ei ole valkosipulin tuotantoa; Malesiasta peräisin oleviksi ilmoitetuille valkosipuleille on kuitenkin haettu tuontitodistuksia asetuksen (ETY) N:o 1859/93 mukaisesti; nämä hakemukset ovat lisääntymässä; petosten välttämiseksi Malesiaan olisi sovellettava välittömästi asetuksen (EY) N:o 544/97 säännöksiä,
siitä, ettei Malesiassa tuoteta valkosipulia, aiheutuu petosriski; asetuksen (EY) N:o 544/97 4 artiklan säännösten soveltamiselle ei ole perustetta; niitä ei siis pidä soveltaa, ja
tässä asetuksessa säädetyt toimenpiteet ovat hedelmien ja vihannesten hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Lisätään Malesia kolmansien maiden listaan, joka on asetuksen (EY) N:o 544/97 liitteessä.
2 artikla
Asetuksen (EY) N:o 544/97 4 artiklaa ei sovelleta Malesiasta peräisin oleviksi ilmoitettuihin tuotteisiin, jotka ovat matkalla yhteisöön.
3 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Sitä sovelletaan asetuksen (EY) N:o 544/97 5 artiklan toisesta alakohdasta poiketen heti sen voimaantulosta alkaen.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 24 päivänä marraskuuta 1998.

Labels: 3
17
18